قصہ ہک بادشاہ دا

لکھت: شمائلہ ملک

پٌرانڑیں زمانے دی گال اے کہ مٌلخ دے وچ جیکر بادشاہ مر ونجے ہا تاں نواں بادشاہ بنڑاونڑ دا طریقہ اے ہا کہ دارلخلافہ دے وچ سویرے سویرے جیہڑا بندا داخل تھیوے ہا اوکوں بادشاہ بنڑا ڈِتا ویندا ہا، 
ہوں مٌلخ وچ ہِک واری بادشاہ مٌکلا گیا، بئی ڈینہوار فضِر کوں نور حضور دے ویلھے سارے وزیر مشیر شَہر دے در تے نویں بادشاہ دے اِنظار وچ بہہ گئےتھوڑی دیر بعد ہِک مداری آپڑیں بھولوں کوں گِھن تے شہر وچ داخل تھیا، شہر دے سارے لوک اوندے آدر وچ اٌٹھی کھڑیئے اوکوں ہار پوایونے اوندا شان و شوکت نال استقبال کر تے اوکوں شاہی تاج پوا تے اعلان کر ڈِتا گیا کہ اے ایں مٌلخ دا نواں بادشاہ اے۔
بادشاہ سلامت دے ڈند ڈند وِچ کِھل ہئی، بادشاہ سلامت ہونڑیں دا سارا فوکس رعایا دی جاء تے آپڑیں بھولوں پالنڑ تے ہا۔ مٌلخ دے سلامتی دے مسئلے اٌٹھنڑ پئے گئے، مٌہانگ تے شئہیں دیاں قیمتاں اسمان کوں لگنڑ پئے گیاں، روزگار تے معشیت دا بیڑا غرق تھی گیا یعنی اوں مٌلخ دی عوام حد کنوں ڈھیر پریشان ہئی مٌڑی بادشاہ کوں اِیں پاسے کوئی چِنتا کائنا ہئی، عوام تے مٌلخ تے سیانڑیں لوک نال آلے مٌلخ دے بادشاہ کوں عرضی کیتی کہ ساکوں ایں چندرے بادشاہ کنوں بچاؤ۔

نال دے مٌلخ آلے بادشاہ نے عوام دی جند چھڑاونڑ کیتے اوں مٌلخ وچ فوج کشی کر ڈِتی، مختصر اے ہے کہ مداری بادشاہ کوں گرفتار کر گھدونے ہوندے کول پٌچھیا گیا بئی چبل آ توں مٌلخ دا کیا حشر کر ڈِتی ، بادشاہ نے آکھیا کہ کاکا " میں تاں آپنڑاں بھولوں پالنڑ آیا ہم، حکومتی کم میڈے وس دا روگ کائنی" 
اساڈی ریاست وی، پاکستان دی حکومتی گاڈی کوں چلاونڑ کیتے نیب، ایف آئی اے، میڈیا تے عدالت کوں ایندھن دے طور تے ورتیندی پئی اے، اخیر کےتک ہناں اداریں کوں اوٹ بنڑا تے تساں چلسو؟۔ کے تک خالی پیلی فلانا ڈاکو فلانا کرپٹ دے نعریں تے گاڈا گِھیلیسو؟
اخیر تساں ہتھ بدھ تے جند چھڑویسو کہ بابا اے ساڈے وس دا روگ کائنی اساں تاں آپڑاں بھولوں پالنڑ ائے ہاسے۔

حوالے